На основу члана 148. став 5. Закона о полицији („Службени гласник РС”, број 6/16) и члана 42. став 1. Закона о Влади („Службени гласник РС”, број 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС и 44/14),

Влада доноси

**УРЕДБУ**

**о мерилима за распоред руководећих радних места полицијских службеника**

"Службени гласник РС", бр. 8 од 3. фебруара 2017, 39 од 25. маја 2018.

**I. УВОДНА ОДРЕДБА**

Члан 1.

Овом уредбом утврђују се мерила за распоред руководећих радних места стратешког, високог, средњег и оперативног нивоа у Министарству унутрашњих послова (у даљем тексту: Министарство).

**II. МЕРИЛА ЗА РАСПОРЕД РУКОВОДЕЋИХ РАДНИХ МЕСТА**

Члан 2.

Мерила за распоред руководећих радних места полицијских службеника jeсу:

1) сложеност послова;

2) пословна комуникација;

3) образовање;

4) чин/звање;

5) степен одговорности и овлашћења за доношење одлука;

6) степен самосталности у раду.

Члан 3.

Применом мерила из члана 2. ове уредбе врши се разврставање руководећих радних места по нивоима руковођења.

**III. ДЕФИНИЦИЈЕ МЕРИЛА**

Члан 4.

Дефиниције мерила за распоред руководећих радних места јесу:

1) сложеност послова – представља карактеристику радног места којом се изражава сложеност послова, поступака и метода рада, степен креативности и знања приликом планирања, организовања, вођења и контроле извршавања задатака, обим остваривања безбедносне заштите, као и примена и развој нових метода рада и управљање променама;

2) пословна комуникација – представља сарадњу и контакте одређеног нивоа, врсте и учесталости са органима и субјектима изван Министарства и организационим јединицама унутар Министарства у сврху постизања законитог циља, односно извршавања заједничких послова и задатака;

**3) образовање – обухвата стечено образовање, као и стечено стручно знање кроз завршене облике стручног оспособљавања и усавршавања, а који су прописани посебним прописима;\***

4) чин/звање – према пословима радног места одређује место/позицију у структури руководећих радних места, на начин одређен овом уредбом;

5) степен одговорности и овлашћења за доношење одлука – изражава ниво утицаја одлука на обављање послова и задатака и остваривање циљева организације, као и одговорност за сопствени рад, резултате, ресурсе којима управља и рад организационе јединице којом руководи;

6) степен самосталности у раду – изражава степен аутономије у раду и одлучивању, који се огледа у томе колико се посао врши према усмерењима и упутствима непосредно вишег руководиоца, као и обимом надзора потребним за обављање послова одређеног радног места.

\*Службени гласник РС, број 39/2018

**IV. РАСПОРЕД РУКОВОДЕЋИХ РАДНИХ МЕСТА**

**Руководећа радна места стратешког нивоа**

Члан 5.

Мерила за распоред руководећих радних места стратешког нивоа јесу:

1) сложеност послова – обављање најсложенијих послова који подразумевају планирање, спровођење, усмеравање и контролу остваривања стратешких циљева Министарства од ширег друштвеног и националног интереса, доношење докумената и одлука од стратешког значаја као и надзор над њиховом применом, послове руковођења и усмеравања при извршавању задатака, а у сврху остваривања безбедносне заштите, односно других унутрашњих послова;

2) пословна комуникација – сарадњa са страним и домаћим органима и субјектима и координација на стратешком нивоу унутар Министарства у сврху остваривања циљева Министарства и извршавања заједничких послова и задатака са другим државним органима;

**3) образовање – високo образовање на основним академским студијама у обиму од најмање 240 ЕСПБ бодова, мастер академскe студијe, специјалистичкe академскe студијe, специјалистичкe струковнe студијe, мастер струковнe, односно основнe студијe у трајању од најмање четири године или специјалистичкe студијe на факултету, стечено стручно знање кроз завршене облике стручног оспособљавања и усавршавања, који су прописани посебним прописима;\***

4) чин/звање – пуковник полиције, генерал полиције/виши полицијски саветник и главни полицијски саветник/потпуковник ватрогасац и пуковник ватрогасац;

5) степен одговорности и овлашћења за доношење одлука – овлашћен је за доношење и одговоран за спровођење најсложенијих одлука о стратешким, организационим и стручним питањима, које су усмерене политикама, стратегијама и документима у Министарству, одговоран је за руковођење, координацију, праћење, коришћење ресурса и резултате рада организационе јединице којом руководи;

6) самосталност у раду – има пуну самосталност приликом доношења одлука и организовања рада, усмерен је политикама, стратегијама и документима у Министарству.

\*Службени гласник РС, број 39/2018

**Руководећа радна места високог нивоа**

Члан 6.

Мерила за распоред руководећих радних места високог нивоа јесу:

1) сложеност послова – обављање веома сложених унутрашњих послова који подразумевају савремени приступ у планирању и реализацији стратешких и на њима заснованих других циљева рада, планирање и спровођење докумената и одлука од стратешког значаја, праћење и извештавање о њиховој примени, послове руковођења и координирања при извршавању веома сложених задатака у сврху остваривања безбедносне заштите односно обављања других унутрашњих послова;

2) пословна комуникација – сарадњa на регионалном, а по одобрењу и на вишем нивоу са органима и субјектима изван Министарства и координација са организационим јединицама одговарајућег нивоа унутар Министарства, ради остваривања утврђених циљева и извршавања заједничких послова и задатака;

**3) образовање – високo образовање на основним академским студијама у обиму од најмање 240 ЕСПБ бодова, мастер академскe студијe, специјалистичкe академскe студијe, специјалистичкe струковнe студијe, мастер струковнe, односно основнe студијe у трајању од најмање четири године или специјалистичкe студијe на факултету, стечено стручно знање кроз завршене облике стручног оспособљавања и усавршавања, који су прописани посебним прописима;\***

4) чин/звање – потпуковник полиције, пуковник полиције, генерал полиције/самостални полицијски саветник, виши полицијски саветник и главни полицијски саветник/мајор ватрогасац, потпуковник ватрогасац и пуковник ватрогасац;

5) степен одговорности и овлашћења за доношење одлука – овлашћен је за доношење и одговоран је за спровођење веома сложених одлука о планирању и спровођењу сложених стручних и организационих питања и активности, које су усмерене стратегијама и документима у Министарству, одговоран је за руковођење, координацију, праћење, коришћење ресурса и резултате рада организационе јединице којом руководи;

6) самосталност у раду – има самосталност приликом доношења одлука и организовања рада, усмерену стратегијама и документима у Министарству, ограничен је упутствима руководиоца стратешког нивоа руковођења.

\*Службени гласник РС, број 39/2018

**Руководећа радна места средњег нивоа**

Члан 7.

Мерила за распоред руководећих радних места средњег нивоа јесу:

1) сложеност послова – обављање сложених унутрашњих послова који су у надлежности организационе јединице којом руководи, који подразумевају стручност, учествовање у планирању, спровођење и извештавање о реализацији послова и активности, послови руковођења и координирања при извршавању сложених задатака у сврху остваривања безбедносне заштите односно обављања других унутрашњих послова;

2) пословна комуникација – сарадњa на локалном, а по одобрењу и на вишем нивоу са органима и субјектима изван Министарства и координација са организационим јединицама одговарајућег нивоа унутар Министарства ради остваривања утврђених циљева и извршавања заједничких послова и задатака;

**3) образовање – високo образовање на основним академским студијама у обиму од најмање 240 ЕСПБ бодова, мастер академскe студијe, специјалистичкe академскe студијe, специјалистичкe струковнe студијe, мастер струковнe, односно основнe студијe у трајању од најмање четири године или специјалистичкe студијe на факултету, стечено стручно знање кроз завршене облике стручног оспособљавања и усавршавања, који су прописани посебним прописима;\***

4) чин/звање – мајор полиције, потпуковник полиције, пуковник полиције/полицијски саветник, самостални полицијски саветник и виши полицијски саветник/капетан ватрогасац, мајор ватрогасац и потпуковник ватрогасац;

5) степен одговорности и овлашћења за доношење одлука – овлашћен је за доношење и одговоран је за спровођење сложених одлука у вези са реализацијом постављених циљева, у складу са утврђеним правилима, процедурама, смерницама и упутствима надређених руководилаца и одговоран је за руковођење, координацију, праћење рада, коришћење ресурса и резултате рада организационе јединице којом руководи;

6) самосталност у раду – самосталан је приликом реализације постављених циљева и доношења одлука организационе јединице којом руководи, а у складу са упутствима руководиоца високог нивоа руковођења.

\*Службени гласник РС, број 39/2018

**Руководећа радна места оперативног нивоа**

Члан 8.

Мерила за распоред руководећих радних места оперативног нивоа јесу:

1) сложеност послова – обављање умерено сложених унутрашњих послова као и стручних и саветодавних послова који подразумевају савремени приступ у раду, избор и примену најбољих метода и решења у процесу рада и остваривања постављених циљева, послове руковођења, усмеравања и пружање стручне помоћи запосленима при извршавању задатака, а у сврху остваривања безбедносне заштите, односно обављања других унутрашњих послова;

2) пословна комуникација – сарадњa на локалном нивоу са органима и субјектима изван Министарства и координација са организационим јединицама оперативног нивоа унутар Министарства ради остваривања утврђених циљева и извршавања заједничких послова и задатака;

**3) образовање – високo образовање на основним академским студијама у обиму од најмање 180 ЕСПБ бодова, основнe струковнe студијe, односно студијe у трајању до три године, високo образовање на основним академским студијама у обиму од најмање 240 ЕСПБ бодова, мастер академскe студијe, специјалистичкe академскe студијe, специјалистичкe струковнe студијe, мастер струковнe, односно основнe студијe у трајању од најмање четири године или специјалистичкe студијe на факултету, стечено стручно знање кроз завршене облике стручног оспособљавања и усавршавања, који су прописани посебним прописима;\***

**4) чин/звање – заставник полиције, заставник I класе полиције, потпоручник полиције, поручник полиције, капетан полиције, мајор полиције, потпуковник полиције/полицијски сарадник, самостални полицијски сарадник, млађи полицијски саветник, полицијски саветник и самостални полицијски саветник/заставник ватрогасац, заставник I класе ватрогасац, поручник ватрогасац, капетан ватрогасац и мајор ватрогасац;\***

5) степен одговорности и овлашћења за доношење одлука – овлашћен је за доношење и одговоран је за спровођење умерено сложених одлука у вези са реализацијом оперативних циљева организационе јединице којом руководи, у складу са инструктивним актима и упутствима непосредно надређених руководилаца, одговоран је за руковођење, координацију, праћење рада, коришћење ресурса и резултате рада организационе јединице којом руководи;

6) самосталност у раду – самосталан је у реализацији постављених циљева организационе јединице којом руководи, ограничен смерницама и надзором руководиоца средњег нивоа руковођења.

\*Службени гласник РС, број 39/2018

**V. ПРЕЛАЗНА И ЗАВРШНА ОДРЕДБА**

Члан 9.

Постављена лица у Министарству сврставају се у стратешки ниво руковођења и на њих се не примењују мерила утврђена за распоред овом уредбом.

Члан 10.

Ова уредба ступа на снагу осмог дана од дана објављивања у „Службеном гласнику Републике Србије”.

05 број 110-552/2017

У Београду, 31. јануара 2017. године

**Влада**

Председник,

**Александар Вучић,** с.р.